Гугъуехь хэхуахэм ядэIэпыкъунущ
КъБР-м и Правительствэм и УнафэщI Храмов Константин УФ-м и Президентым и IуэхущIапIэу КъБР-м щыIэм зи щхьэ IуэхукIэ къекIуэлIа цIыхухэм яхуэзащ. Абы щIыгъуу цIыхухэм я лъэIухэм хэплъащ КъБР-м къегъэщIылIа федеральнэ инспектор нэхъыщхьэ Вербицкий Алексей, КъБР-м узыншагъэр хъумэнымрэ курортхэмкIэ и министр Шэт Ирмэ, КъБР-м лэжьыгъэмрэ социальнэ зыужьыныгъэмкIэ и министр Тюбеев Альберт сымэ.
А махуэм премьерым къекIуэлIа псори дэIэпыкъуну къелъэIуауэ аращ.
Къэзахъстаным къиIэпхъукIыжу и хэкум къэкIуэжа Трамов Сейфуллах и ныбжьыр илъэс 78-м итщ. Иджыпсту ар Шэджэм къалэм пщIэкIэ къыщищтэ фэтэрым щопсэу икIи къыIэрыхьэ пенсэр къанэ щIагъуэ щымыIэу псэупIэмрэ хущхъуэхэмрэ трегъэкIуадэ.
Налшык щыщ, илъэс 19 зи ныбжь Шляхтовэ Фаинэ и хъыджэбзыр илъэси 3 хъуауэ аращ, мыгувэу унагъуэм етIуанэ сабийри къихъуэн хуейщ. Ахэр общежитым щопсэу, зэкIуэлIэн Iыхьлы зэрамыIэм къыхэкIыу. ЦIыхубзым зыкъыщIэзыгъакъуэр и гъунэгъухэрщ.
Я Iуэхур икъукIэ гугъущ Бахъсэненкэ къуажэм щыпсэу Хьэтэжьыкъуэхэ я унагъуэм. Илъэс 17 зи ныбжь я щIалэ Хьэлым и тхым фэбжьышхуэ игъуэтауэ мазитху лъандэрэ хьэлъэу сымаджэщым щIэлъщ. КъБР-м узыншагъэр хъумэнымрэ курортхэмкIэ и министр Шэт Ирмэ зэрыжиIамкIэ, абы еIэзэр езырщ икIи щIалэм и Iуэхур зэрыхьэлъэр и нэгу щIокI. Министрым зэрыжиIамкIэ, ар федеральнэ клиникэ зыбжанэм ирагъэшэну хэтащ, ауэ зыми абы сэбэп къыхуэхъуфыну жаIэркъым. ЗыгурыIуар Москва дэт «Преодоление» реабилитацэ центрым и закъуэщ. Абы и IэщIагъэлIхэр щIалэм къыдэIэпыкъуфынкIэ хъунущ, ауэ абы икъукIэ ахъшэшхуэ тегъэкIуэдэн хуейщи, Хьэлым и адэ-анэм ар яхузэфIэкIынукъым.
А махуэм премьерым къелъэIуа псоми дэIэпыкъуныгъэ етын хуейуэ траухуащ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
